นักกีฬาฟุตบอลทีมหมู่ป่าอะคาเดมี 13 คน ให้สัมภาษณ์สื่อมวลชนครั้งแรกหลังออกจากถ้ำหลวงขุนน้ำนางนอน จังหวัดเชียงราย ผ่านรายการเดินหน้าประเทศไทย
นักกีฬาฟุตบอลทีมหมู่ป่าอะคาเดมี 13 คน ให้สัมภาษณ์สื่อมวลชนครั้งแรกหลังออกจากถ้ำหลวงขุนน้ำนางนอน จังหวัดเชียงราย ผ่านรายการเดินหน้าประเทศไทย ขอบคุณทุกความช่วยเหลือและให้คำมั่นจะเป็นคนดีของสังคม ขณะที่ผู้ว่าราชการจังหวัดเชียงรายสั่งการสหวิชาชีพรับช่วงดูแลเยาวชนต่อหลังจากออกจากโรงพยาบาล

นักกีฬาฟุตบอลและโค้ชเอก หรือนายเอกพล จันทะวงษ์ ทีมหมู่ป่าอะคาเดมี 13 คน ที่ติดถ้ำหลวงขุนน้ำนางนอน จังหวัดเชียงราย ให้สัมภาษณ์สื่อมวลชนครั้งแรก ผ่านการถ่ายทอดสดรายการเดินหน้าประเทศไทย ตอนส่งหมูป่ากลับบ้าน โดยเล่าถึงเหตุการณ์ตั้งแต่การนัดแนะและรวมกลุ่มเข้าไปท่องเที่ยวภายในถ้ำหลวง ขุนน้ำนางนอน จนกระทั่งได้รับความช่วยเหลือจากเจ้าหน้าที่ โดยมีสีหน้าที่ยิ้มแย้มแจ่มใส ทั้งนี้โค้ชเอกและเยาวชนทีมหมู่ป่าอะคาเดมีได้กล่าวขอบคุณทุกภาคส่วนที่ให้การช่วยเหลือ รวมถึงแสดงความเสียใจต่อการเสียสละของจ่าแซม หรือนาวาตรี สมาน กุนัน พร้อมทั้งยอมรับว่าเหตุการณ์ที่เกิดขึ้นเป็นบทเรียนสำคัญในชีวิตที่จะเป็นแรงผลักดันให้ใช้ชีวิตด้วยความไม่ประมาท มีสติ จะเป็นคนดีของสังคม ตั้งใจศึกษาเล่าเรียนและอดทนไปสู่เป้าหมายที่วาดฝันไว้ในชีวิต คือการเป็นนักฟุตบอลอาชีพ นอกจากนี้เหตุการณ์นี้ยังทำให้เยาวชนหลายคนอยากจะเป็นหน่วยซีล หรือหน่วยสงครามพิเศษทางเรือ (นสร.) เพื่อจะช่วยเหลือคนอื่นต่อไป

หลังจากนี้นักกีฬาฟุตบอลและโค้ชเอก ทีมหมู่ป่าอะคาเดมี จะได้เดินทางกลับบ้านเป็นวันแรก โดยนายประจญ ปรัชญ์สกุล ผู้ว่าราชการจังหวัดเชียงราย กล่าวว่า ได้สั่งการให้ทีมสหวิชาชีพรับหน้าที่ดูแลเยาวชนต่อ

ขณะที่ แพทย์หญิง พัชนีวรรณ อินต๊ะ จิตแพทย์ หัวหน้ากลุ่มงานจิตเวช โรงพยาบาลเชียงรายประชานุเคราะห์ กล่าวว่า ขอพื้นที่ส่วนตัวให้เยาวชนทีมหมูป่าอะคาเดมี ได้ใช้ชีวิตปกติและหากจะสอบถามถึงเหตุการณ์ที่เกิดขึ้นควรให้เยาวชนได้เตรียมตัวที่จะตอบคำถาม และสามารถเลือกที่จะไม่ตอบคำถามที่ทำให้ลำบากใจ ส่วนสภาพร่างกายและจิดตใจโดยรวมของทุกคนขณะนี้เข้มแข็งดี